Keď nepíšem blog ani sa nevenujem svojej práci, ktorú mám na trvalý pracovný pomer, tak sa venujem prevažne kreatívnym činnostiam, tvorbe obsahu Instagramu a Youtube. Ešte pred pandémiou som veľa cestovala po Slovensku aj po svete. Veľmi rada chodím do galérií, múzeí, navštevujem hrady a rôzne architektonické a historické zaujímavosti.Zaujímam sa aj o slovenské tradície a remeslá ako je tkanie, vyšivanie a šitie. Môj sen je raz si ušiť kúsok, ktorý bude celý vlastná tvorba t.j. od vypestovania až po samotné ušitie. Chcem rozumieť celému procesu. Preto som začala navštevovať kurzy v ÚĽUVe a začala som postupne od tkania, cez dekorácie vyšívaním a ešte mám v pláne absolvovať niekoľko kurzov. K šitiu ma doviedla mama, ktorá ma šiť aktuálne stále aj učí a je moja majsterka v tejto oblasti.Veľmi rada fotografujem, všetko a veľa. Najradšej zachytávam ľudí (keď o tom nevedia, vtedy je to najviac realistické) v ich prirodzenom prostredí, prejav emócií a aj preto pôsobím ako dobrovoľníčka – fotografka v Stredoslovenskej galérii v Banskej Bystrici, kde zaznamenávam na fotografiu a video všetky vernisáže, komentované prehliadky a rôzne podujatia. Aktuálne je však všetko pozastavené, ale táto moja vášeň stále pretrváva.Vo svojom voľnom čase najčastejšie tvorím fotografie a video záznamy z upcyclovania oblečenia a následného stylingu a inšpirujem čitateľov a sledovateľov na Youtube a Instagrame. Takisto aj veľa čítam a vzdelávam sa v rôznych oblastiach, či už je to cudzí jazyk alebo niečo úplne nové, ako editovanie videí.